text: Unge svindlere skal betale 600.000 tilbage
  28 december 2011 kl. 07.24
  Kolding Kommune har afsløret SU-snyd hos 15 unge. De påstod at være udeboende, men boede hjemme hos mor og far.
  15 studerende i Kolding har bevidst snydt staten for flere hundredtusinder kroner i uddannelsesstøtte. De unge oplyser, at de er udeboende, men bor reelt hjemme hos forældrene, hvor støtten kun er det halve, skriver JydskeVestkysten.
  Kommunen har lavet stikprøvekontroller hos nogle af de unge i området omkring Skovparken, som modtager Statens Uddannelsesstøtte, SU.
   
  Kontrolgruppen har ikke selv mulighed for at inddrive pengene, da uddannelsesstøtten er en statslig ydelse, så sagerne er overdraget til Undervisningsministeriet.
  - Vi har færdigbehandlet 20 af de 42 sager. Vi har flyttet 15 af de studerendes bopæl og rejst krav om tilbagebetaling af 610.000 kroner, forklarer fuldmægtig Nicolai Rasmussen i Undervisningsministeriet.
  Hver ung skal således i gennemsnit betale 40.000 kroner tilbage. Nicolai Rasmussen konstaterer, at der kommer flere og flere af den slags sager.
  Han mener ikke, det nødvendigvis skyldes, at flere snyder, men at samarbejdet med kommunerne er forbedret.
  Sagerne i kommunerne dukker ofte op, fordi kommunerne er i gang med at undersøge andre forhold.
  Socialudvalgsformand Tine Roos Nørgaard (K) er glad for afsløringerne.
  - Det er en succeshistorie, at der er etableret det her samarbejde for at dæmme op for socialt bedrageri.
  - Jeg er sådan set ligeglad med, om pengene ender i kommunekassen eller hos staten, konstaterer hun.
  